น้ำมัน WTI ทะลุ 83 เหรียญ เก็ง “โอเปกพลัส” หั่นกำลังผลิตครั้งใหญ่
ราคาน้ำมัน WTI พุ่ง 4.58% ทะลุ 83 เหรียญ เก็ง “โอเปกพลัส” หั่นกำลังการผลิตครั้งใหญ่นับตั้งแต่ปี 63
ราคาน้ำมัน WTI พุ่ง 4.58% ทะลุ 83 เหรียญ เก็ง “โอเปกพลัส” หั่นกำลังการผลิตครั้งใหญ่นับตั้งแต่ปี 63
3 ต.ค. 2565

ผู้สื่อข่าวรายงานว่า สัญญาน้ำมันดิบล่วงหน้า WTI พุ่งขึ้นกว่า 4% ทะลุระดับ 83 ดอลลาร์ในวันนี้ ขานรับคาดการณ์การประชุมของกลุ่มประเทศผู้ส่งออกน้ำมัน (โอเปก) และชาติพันธมิตร หรือโอเปกพลัส ในสัปดาห์นี้
โดย ณ เวลา 19.25 น.ตามเวลาไทย สัญญาน้ำมันดิบเวสต์เท็กซัส (WTI) ส่งมอบเดือนพ.ย. ซึ่งมีการซื้อขายที่ตลาด NYMEX บวก 3.64 ดอลลาร์ หรือ 4.58% สู่ระดับ 83.13 ดอลลาร์/บาร์เรล
ทั้งนี้ โอเปกพลัสจะจัดการประชุมกำหนดนโยบายการผลิตในวันที่ 5 ต.ค. โดยคาดว่าที่ประชุมจะมีมติปรับลดกำลังการผลิตเป็นเดือนที่ 2 ติดต่อกันเพื่อหนุนราคาน้ำมันในตลาด
ขณะที่แหล่งข่าวระบุว่า โอเปกพลัสจะมีมติปรับลดกำลังการผลิตมากกว่า 1 ล้านบาร์เรล/วันในเดือนพ.ย. และเมื่อรวมกับการปรับลดกำลังการผลิตเพิ่มเติมโดยสมัครใจของชาติสมาชิก จะทำให้เป็นการปรับลดกำลังการผลิตครั้งใหญ่ที่สุดของโอเปกพลัสนับตั้งแต่ปี 2563
โดยก่อนหน้านี้ โอเปกพลัสมีมติลดกำลังการผลิต 100,000 บาร์เรล/วันในเดือนต.ค. ซึ่งเป็นการปรับลดกำลังการผลิตเป็นครั้งแรกนับตั้งแต่ปี 2563 เพื่อพยุงราคาน้ำมันในตลาดโลก
นอกจากนี้ โอเปกพลัสเพิ่มกำลังการผลิต 432,000 บาร์เรล/วันในเดือนมิ.ย. รวมทั้งเพิ่มการผลิต 648,000 บาร์เรล/วันทั้งในเดือนก.ค.และส.ค. ก่อนที่จะเพิ่มการผลิตเพียง 100,000 บาร์เรล/วันในเดือนก.ย.